Δυσοίωνες προβλέψεις για την ουσιαστική έξοδο της χώρας μας από την κρίση έκανε μιλώντας στο Α Πρόγραμμα της ΕΡΑ και στην εκπομπή «Υπάρχει Λόγος» η θεσμικής οικονομολόγος και ιδρύτρια της διαδραστικής πλατφόρμας «Σκέψη για Δράση», Έλενα Παναρίτη.

Αναφερόμενη στη νέα συμφωνία Ελλάδας – τρόικα και στην εκταμίευση της επόμενης δόσης, η κ. Παναρίτη σημείωσε με έμφαση ότι συνεχίζουμε την ίδια αποσπασματική και ατελέσφορη πολιτική από το 2010. «Έχει αλλάξει τα ρούχα του ο Μανολιός. Ο πρίγκιπας όμως είναι γυμνός και στο τέλος της ημέρας δεν θα βγούμε από την κρίση», τόνισε και διευκρίνισε ότι έχει αποδειχτεί πως δεν αντιμετωπίζεται η κρίση «με το να κόβουμε μία σύνταξη εδώ, ένα μισθό παρακάτω και να απολύουμε ένα δημόσιο υπάλληλο παραπέρα…»

Επισήμανε, δε, πως η ρίζα του προβλήματος δεν είναι δημοσιονομική, αλλά αυτό είναι το αποτέλεσμα μιας «πολύ κακής παραγωγικής διακυβέρνησης που εφαρμόστηκε στη χώρα τις τελευταίες δεκαετίες».