Θα ήθελα κάποιες προτάσεις στο θέμα της φοροδιαφυγής που είναι κρίσιμο για την Ελλάδα. Υπάρχουν χώρες που το αντιμετώπισαν επιτυχώς και πώς; Εγινε χρήση ιδιωτικών εταιρειών στη συλλογή των φόρων;

Υπάρχουν θέματα που άπτονται της πολιτικής και άλλα που άπτονται της φορολογικής διοίκησης. Από πλευράς πολιτικής, η απλοποίηση του φορολογικού συστήματος με την ελαχιστοποίηση των συντελεστών, τη μείωση των φοροαπαλλαγών και των ειδικών περιπτώσεων/εξαιρέσεων και τη διεύρυνση της φορολογικής βάσης ώστε όλοι να πληρώνουν φόρο οδηγεί στη μείωση του μεγάλου βάρους της φορολογικής διοίκησης, που αποτελεί εγγενές γραφειοκρατικό εμπόδιο και στην απόδοσή της, καθώς προκαλεί στρεβλώσεις αποδυναμώνοντας και τη φορολογική συνείδηση των πολιτών. Οσο πιο περίπλοκος είναι ο σχεδιασμός του φορολογικού συστήματος τόσο πιο δύσκολη είναι η συλλογή των φόρων. Πέραν τούτου από τη διοίκηση εξαρτάται να αξιολογεί, να κρίνει και να αλλάζει εκείνα τα τμήματα του φορολογικού μηχανισμού που δεν αποδίδουν. Η χρησιμοποίηση, δε, ιδιωτικών εταιρειών στη συλλογή φόρων σπανίως επιλέγεται ως λύση. Με την ψηφιακή οργάνωση του συστήματος και των συναλλαγών επίσης ενισχύεται η απόδοση των φορολογικών εσόδων. Αλλά ένα μέρος έχει να κάνει με την ίδια τη φορολογική συνείδηση των πολιτών. Εάν στην Ελλάδα ο φορολογούμενος σκέπτεται πως το κράτος είναι διεφθαρμένο και άρα γιατί εγώ να πληρώσω τους φόρους μου, τότε αυτό σημαίνει πως πρέπει πρώτα να εξυγιανθεί το κράτος από τη διαφθορά για να αλλάξει νοοτροπία και ο φορολογούμενος. Το καλύτερο είναι σε θέματα φοροδιαφυγής ο μηχανισμός σύλληψής της να στρέφεται πρώτα στα μεγάλα πορτοφόλια για λόγους κόστους, οφέλους και κοινωνικής δικαιοσύνης.